
	Rīgā,
	Datums skatāms laika zīmogā.
	Nr.
	1-22/2990

	Uz

Satiksmes ministrijai

Par Transporta attīstības pamatnostādnēm 2021.-2027.gadam (VSS - 186)

Vides aizsardzības un reģionālās attīstības ministrija (turpmāk – VARAM) ir izskatījusi Valsts sekretāru 2021.gada 4.marta sanāksmē izsludināto pamatnostādņu projektu “Transporta attīstības pamatnostādnes 2021.-2027.gadam” (VSS-186) (turpmāk - Pamatnostādnes) un atbalsta tā virzību, vienlaikus izsakot šādus iebildumus.
Pamatnostādņu pamata teksts
Vispārīgi iebildumi: 
1. Lai nodrošinātu Pamatnostādņu projektā minēto politikas rezultātu sasniegšanu, piemēram, paaugstināta transporta drošība un drošums, nodrošināta konkurētspējīga transporta un loģistikas infrastruktūra un pakalpojumi, kuru nodrošināšanā infrastruktūrai, t.sk. telekomunikāciju, ir svarīga loma, aicinām papildināt Pamatnostādņu projekta sasaisti ar Digitālās transformācijas pamatnostādņu 2021.-2027.gadam projekta (turpmāk – DTP) (izsludināts valsts sekretāru sanāksmē 2021.gada 14.janvārī, VSS-48) 4.3. Attīstības virzienā “Telekomunikāciju pakalpojumu pieejamība” noteiktajiem politikas rezultatīvajiem rādītājiem un uzdevumiem: Sauszemes transporta maģistrālēm nodrošināts nepārtraukts 5G pārklājums; Nepārtraukts 4G pārklājums uz valsts autoceļiem un pašvaldību ceļiem. 
2. Pamatnostādņu projektā nepieciešams ietvert turpmākās darbības un sasniedzamos rezultātus sasaistē ar DTP rīcības virzienā 4.5.2. “Viedās pilsētas, viedā mobilitāte, autonomie transporta līdzekļi, izmēģinājuma poligoni un regulējuma smilškastes” minēto nepieciešamo rīcību attiecībā uz viedās mobilitātes risinājumiem; identificēt potenciālās teritorijas, kas tiktu noteikta kā pilotteritorija inovatīvu viedās mobilitātes risinājumu testu veikšanai; un veicināt uz datiem balstītu inovatīvu viedās mobilitātes risinājumu izstrādi un ieviešanu klimatneitrālas mobilitātes sistēmas attīstībai pašvaldībās.
3. Lūdzam papildināt Pamatnostādnes ar informāciju par videi draudzīgu un viedu transportlīdzekļu izmantošanas nepieciešamību pašvaldību funkciju īstenošanā un pakalpojumu sniegšanā, ņemot vērā, ka pilsētas autobusiem no 2021.gada 2.augusta līdz 2025.gada 31.decembrim ir jānodrošina pāreja 35% apmērā uz bezemisijas jeb tīro degvielu. Atbalsts videi draudzīgu autobusu un to apkalpošanai nepieciešamās infrastruktūras iegādei sniegs ieguldījumu pašvaldību pakalpojumu sniegšanā, kas ir būtiski arī administratīvi teritoriālās reformas mērķu īstenošanai, lai visas pašvaldības spētu pilnvērtīgi un patstāvīgi veikt savas autonomās funkcijas, kā arī iedzīvotājiem tiktu nodrošināti kvalitatīvi un izmaksu ziņā efektīvāki pakalpojumi. Viena no pašvaldību funkcijām ir gādāt par iedzīvotāju izglītību, t.sk. nodrošinot pakalpojumu sasniedzamību, organizējot transporta pakalpojumu. Teritoriāli lielāku pašvaldību izveide administratīvi teritoriālās reformas rezultātā radīs labvēlīgāku vidi skolu tīkla reformai, t.sk. efektivizējot skolēnu pārvadājumus, izmantojot videi draudzīgus transportlīdzekļus.
Sadaļa “Transporta politikas mērķis”:
4. Pamatnostādņu mērķu sadaļā minētajam zaļam kursam aicinām izvērst digitalizācijas ietekmi uz ilgtspējīgu kopējās transporta politikas attīstību Latvijā. Papildus ir nepieciešams norādīt sasaisti ar DTP rīcības virzienu 4.5.2. “Viedās pilsētas, viedā mobilitāte, autonomie transporta līdzekļi, izmēģinājuma poligoni un regulējuma smilškastes”, kurā atspoguļotas šādas transporta attīstības jomas: Autonomie sauszemes transporta līdzekļi; Autonomie kuģošanas līdzekļi; Autonomie bezpilota lidaparāti (bezpilota gaisa kuģi (BGK), droni), un papildināt Pamatnostādnes ar uzdevumiem noteikto mērķu sasniegšanai.
5. Pamatnostādņu 10. lpp. otrās rindkopas sākumā norādīts, ka Latvijā nav iekšējo ūdensceļu ES izpratnē. VARAM savas kompetences ietvaros aicina izvērtēt Latvijas iekšējo ūdensceļu izveides iespēju Pamatnostādņu plānošanas periodā, jo tas ir klimatam draudzīgs pārvietošanās veids.
Sadaļa “Transporta politikas pamatprincipi”:
6. 12. lpp. transporta ilgtspējīgas attīstības pirmo principu aicinām izteikt šādā redakcijā: “Risinājumiem jābūt vērstiem uz vides un ekonomisko faktoru sabalansētību, paredzot tādu transporta risinājumu vai pārvietošanās veidu izvēli, kas veicina klimatneitralitātes un klimatnoturības nodrošināšanu”, jo vārdi “iespēju robežās” ir lieki.
Sadaļa “Transporta politikas teritoriālā perspektīva”: 
7. Reģionālās politikas pamatnostādņu 2021.-2027. gadam ietvaros (apstiprinātas 2019.gada 19.novembrī) noteikts, ka Transporta attīstības pamatnostādnēs 2021.-2027.gadam, cita starpā, detalizēti tiks aplūkots tāds reģionālajai attīstībai svarīgs aspekts, kā sasniedzamība starp reģioniem, tajā skaitā samazinot ceļā pavadīto laiku. Attiecīgi aicinām Pamatnostādnēs izvērst šo aspektu, kā arī norādīt, kuras aktivitātes būs vērstas šī atbalsta virziena īstenošanā.
8. Reģionālās attīstības kontekstā svarīgi ir nodrošināt pašvaldību ielu un ceļu tīkla sakārtošanu un attīstību. Pašvaldību ceļu un ielu tīkls kopā veido 38 453 km (autoceļi - 30 147 km, ielas - 8 306 km), kur ap 50% ceļu ir sliktā stāvoklī, attiecīgi nepieciešams nodrošināt atbalsta iespējas. Aicinām šajās Pamatnostādnēs aplūkot situāciju saistībā ar pašvaldību ielām un ceļiem, paredzot to attīstībai nepieciešamo atbalstu. 
9. Aicinām aplūkot iespējamos risinājumus mobilitātes veicināšanai teritorijās, kur sabiedriskais transports kursē reti vai kur demogrāfisko izmaiņu dēļ nav ekonomiski pamatoti nodrošināt sabiedriskā transporta reisu ar autobusiem, paredzot rīcības alternatīvu sabiedriskā transporta pakalpojumu nodrošināšanai, piemēram, transports pēc pieprasījuma, tajā skaitā balstoties uz Vidzemes plānošanas reģiona veiktā pilotprojekta “Transports pēc pieprasījuma” pozitīvajiem rezultātiem. 
10. Lūdzam skaidrot ieceri veidot maršrutus, kuros sabiedriskā transporta pakalpojumi tiek sniegti bez maksas (21.lpp). Nav skaidrs pamatojums šādai iecerei, kā arī kas pakalpojumu subsidēs. Turklāt minētais ir pretrunā ar Reģionālās politikas pamatnostādnēs 2021.-2027. gadam noteikto, ka nepieciešams attīstīt valstij ekonomiski izdevīgāku transporta sistēmu un, ka autobusu maršrutu apkalpošana jāorganizē uz komerciāliem principiem, neparedzot tajos valsts dotācijas pārvadājumu zaudējumu kompensācijai.
11. Aicinām akcentēt mobilitātes izaicinājumus saistībā ar administratīvi teritoriālo reformu, ievērojot, ka ceļu tīkla izmantošanas kvalitāte ir svarīga prioritāte sekmīgai administratīvi teritoriālās reformas īstenošanai, lai uzlabotu iedzīvotāju ikdienu, nodrošinot novadu administratīvo centru labāku sasniedzamību, sekmējot piekļuvi valsts un pašvaldību sniegtajiem pakalpojumiem un darbavietām.
12. Aicinām iekļaut informāciju, vai un kurām aktivitātēm plānots piemērot reģionālus atbalsta sniegšanas kritērijus, t.sk. nosakot reģionālās kvotas atbalsta pasākumos, atbalstu plānojot atbilstoši plānošanas reģionu attīstības programmās noteiktajam, balstoties uz reģiona specifiku, sekmējot līdzvērtīgas mobilitātes iespējas un kvalitatīvas transporta infrastruktūras pieejamību visos reģionos. Piemēram, darbības programmas 2021.-2027.gadam mobilitātes pasākumu ietvaros ieguldījumus plānots skatīt kontekstā ar teritoriju attīstības plānošanas dokumentiem, piemērojot teritoriālo (funkcionālo pilsētu teritoriju) pieeju.
Sadaļa “Transporta politikas rezultāti”
13. Ierosinām iekļaut papildus rezultatīvo rādītāju, kas raksturo Rīgas sasniedzamību laikā no reģioniem (maksimums 2 stundas) un metropoles areālā (maksimums pusstundā) (zem 1.politikas rezultāta).
14. Ierosinām iekļaut papildus rezultatīvo rādītāju saistībā ar valsts reģionālās un vietējās nozīmes autoceļu tīkla pārbūvi (75% ļoti labā vai labā stāvoklī), administratīvi teritoriālās reformas kontekstā (zem 3.politikas rezultāta).
15. [bookmark: _Hlk67402549]Lai noteiktu transporta sektora mērķi, lūdzam izmantot prognozes, kas tika gatavotas un iekļautas NEKP mērķa scenārija izstrādē, jo šis plānošanas dokuments ir saistošs, nosakot nozaru politikas mērķus. Līdz ar to lūdzam 28.lpp. 2. politikas rezultāta 1. rezultatīvo rādītāju izteikt šādā redakcijā: 
	Rezultatīvais rādītājs (RR)
	Mērvienība
	Bāzes gads
	Bāzes gada vērtība
	Mērķa vērtība 2023
	Mērķa vērtība 2027

	1. Kopējais SEG emisiju   samazinājums transporta sektorā (ietver – autotransportu, dzelzceļu, iekšzemes aviāciju) pret bāzes gadu[footnoteRef:1] [1:  Atbilstoši NEKP prognožu ziņojumam: https://www.em.gov.lv/sites/em/files/2019-12-16_15_00_41_ghg_mmr_template_irarticle23_table1_2019_latvia1_0.xlsm] 

16. Aicinām precizēt rezultātu sadaļas 2.politikas rezultātu ar rādītāju “Kopējais gaisa piesārņojuma ar slāpekļa oksīdiem samazinājums transporta sektorā pret bāzes gadu (%)”, iekļaujot jaunākos pieejamos datus.
	Rezultatīvais rādītājs (RR)
	Bāzes gads
	Bāzes gada vērtība
	2023

	Kopējais gaisa piesārņojuma ar slāpekļa oksīdiem samazinājums transporta sektorā pret bāzes gadu (%)
	2018
	0
	11 %
 
	20 %


Informācijas avots: LVĢMC gatavotais ikgadējais 2020.gada emisiju ziņojums par valsts kopējām emisijām, kā arī 2019.gada ziņojums par emisiju prognozēm.
(pieejams: https://videscentrs.lvgmc.lv/lapas/gaisa-piesarnojums)
17. Būtisks aspekts, kas rada gaisa piesārņojumu, ir vecu transportlīdzekļu īpatsvars kopējā autoparkā. Piemēram, Latvijā transportlīdzekļu, kas vecāki par 10 gadiem, īpatsvars kopējā autoparkā veido aptuveni 72 %, kas ir trešais augstākais rādītājs ES.
Ņemot vērā minēto, aicinām iekļaut rezultatīvo rādītāju “Pasažieru autoparka vidējais vecums”, kā arī paredzēt atbilstošus uzdevumus un pasākumus, lai motivētu iedzīvotājus izvēlēties videi draudzīgākus un jaunākus transportlīdzekļus.
Piemēram, viens no veicamajiem uzdevumiem šī rādītāja sasniegšanai varētu būt izvērtēt, vai Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likumā noteiktās likmes veicina tādu transportlīdzekļu izmantošanu, kas rada zemākas gaisu piesārņojošo vielu (smalko daļiņu un slāpekļa oksīdu) emisijas, un ierosināt atbilstošas izmaiņas Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likumā.
1.pielikums “Pamatnostādņu īstenošanas plāns”:
18. Pielikuma 1.2.1. pasākuma nosaukumu izteikt šādā redakcijā: “Pārbūvēt valsts reģionālos autoceļus, stiprināt virsmas nestspēju, vienlaikus īstenojot ceļu satiksmes drošības uzlabošanu un infrastruktūras pielāgošanu klimata pārmaiņām.”, jo jāņem vērā Latvijas pielāgošanās klimata pārmaiņām plānā laika posmam līdz 2030. gadam norādītie klimata pārmaiņu riski attiecībā uz transporta infrastruktūru.
19. Lūdzam kopumā izvērtēt, vai plānotie pasākumi ļaus sasniegt 2. politikas rezultāta 1. rezultatīvo rādītāju, proti, siltumnīcefekta gāzu (turpmāk – SEG) emisiju samazinājuma mērķi transporta sektorā. Līdz ar to, attīstot mobilitāti un ceļu tīklus, aicinām paredzēt kompensējošos ietekmi uz vidi un klimatu samazinošus pasākumus.
20. Attiecībā uz pielikuma 1.2.1., 1.2.2., 1.2.3., 2.5.1. un 2.5.2. pasākumu atbilstību SEG emisiju samazināšanas mērķim vēršam uzmanību, ka nav saprotams, kā autoceļu pārbūve vai jaunu ceļu būvniecība varētu samazināt SEG emisijas. Attiecīgi lūdzam izvērtēt šī rādītāja atbilstību norādīšanai kolonnā “Sasaiste ar politikas rezultātu un rezultatīvo rādītāju”.
21. Nav saprotams, kā ceļu satiksmes drošības plāni (4.1.1. pasākums) var veicināt SEG emisiju samazinājumu. Attiecīgi lūdzam izvērtēt šī rādītāja atbilstību norādīšanai kolonnā “Sasaiste ar politikas rezultātu un rezultatīvo rādītāju”. 
22. Papildināt 3. rīcības virzienu “Loģistikas pakalpojumu konkurētspējas paaugstināšana” ar uzdevumu “Atbalstīt dzelzceļa pievedceļu un mezglu atzaru izbūvi pilsētu industriālajās zonās, nodrošinot savienojamību ar publisko dzelzceļu, sekmējot starptautisko savienojamību un dzelzceļa kravu nogādāšanu uz/no industriālo zonu uzņēmumiem, risinot loģistikas jautājumus un veicinot uzņēmumu konkurētspēju eksporta jomā”. Šāds pasākums nodrošinās papildinātību VARAM plānotajam atbalstam industriālo zonu attīstībai reģionālās politikas ietvaros, sekmējot veiksmīgāku uzņēmējdarbības attīstību reģionos.
23. Lūdzam precizēt 3.2.3. pasākumu, aizstājot vārdus “smaku kontroles sistēmas” ar vārdiem “smaku un gaisu piesārņojošo vielu emisiju kontroles sistēmas”, ņemot vērā to, ka ir svarīgi samazināt ne vien ostu radītās smakas, bet arī gaisu piesārņojošo vielu emisijas, ko rada ostu darbība un kas atstāj negatīvu ietekmi uz cilvēku veselību.
24. Attiecībā uz pielikuma 4.3.1. pasākumu vēršam uzmanību, ka saspiestā un sašķidrinātā dabasgāze (CNG, LNG) ir fosilais energoresurss un tā izmantošana no klimata politikas viedokļa nav vienlīdz vēlama kā, piemēram, elektrotransportlīdzekļu veicināšana. VARAM ieskatā publiskais finansējums nebūtu jānovirza, atbalsot fosilo energoresursu izmantošanu.
25. Pielikumā ir iekļauts pasākums “4.5.4. Dzelzceļa radītā vides piesārņojuma sanācija”, taču pasākumam nav pamatojošas informācijas ne pašās pamatnostādnēs, ne arī 2.pielikumā “Esošās situācijas raksturojums un galvenie izaicinājumi”. Spriežot pēc 5.pielikuma “Kopsavilkums par pamatnostādnēs iekļauto uzdevumu un pasākumu īstenošanai nepieciešamo finansējumu”, sanācija ir attiecināma uz 2 degradētām teritorijām – Višķu un Skrundas stacijām. Lūdzam pamatnostādnēs sniegt pamatojumu pasākumam, t.sk. konkrēto vietu izvēlei.
2. pielikums “Esošās situācijas raksturojums un galvenie izaicinājumi”:
26. Pielikumā trūkst īsa kopsavilkuma par transporta nozares radīto un esošo ietekmi uz vidi, par galvenajām esošajām problēmām, ko radījis un rada transports. Vienīgie mērķi vides aizsardzības jomā pamatnostādņu dokumentu paketē saistās ar klimata politikas mērķiem, taču ir arī citas vides aizsardzības nozares, kam ir saistība ar transportu, tā ietekmi. Par šādas nevienlīdzīgas pieejas apzinātu risinājumu liecina 4.pielikumā iekļautais teksts: ”Rezultātā nolemts papildus līdzšinējiem transporta politikas virzieniem likt uzsvaru uz vides aizsardzības jautājumiem, raugoties, ar kādiem pasākumiem transporta nozare var dot savu ieguldījumu ceļā uz klimatneitralitāti, kam pamatnostādnēs būtu jāparedz savs politikas rezultāts, iekļaujot rezultatīvos rādītājus progresa novērtēšanai.” Tāpat 4.pielikumā ir iekļauts teksts: “Transportam ir cieša saikne ar tādām politikas jomām kā vide, izaugsme un nodarbinātība, konkurence, sociālā politika un digitalizācija.”, tomēr saistība ar vidi netiek atspoguļota. Lūdzam papildināt dokumentu ar transporta nozares radīto ietekmi uz vidi, vai pamatot, kādēļ tiek izskatīti tikai klimatneitralitātes jautājumi.
27. 1.sadaļā “Autoceļi” aicinām iekļaut informāciju par valsts reģionālo un vietējo autoceļu stāvokli, kā arī nepieciešamību tos sakārtot administratīvi teritoriālās reformas kontekstā jauno novadu administratīvo centru sasniedzamībai.
28. 8.sadaļā “Jūrniecība” minēts, ka: “Jūrnieku skaita ziņā pret ekonomiski aktīvo iedzīvotāju skaitu Latvija ir pirmajā vietā Eiropas Savienībā un vienā no pirmajām vietām pasaulē”, tāpat iekļauta plaša informācija par jūrnieku profesionālo sagatavošanu, taču kopumā pamatnostādņu dokumentu pakete neparedz pasākumus, piemēram, saistībā ar kuģniecību vai mazo ostu attīstību. Tādējādi rodas priekšstats, ka Latvijas spēja gatavot jūrniekus netiek ņemta vērā, plānojot transporta attīstību un ir nepamatota. Aicinām saskaņot tekstus, to detalizāciju.
29. 10.sadaļā “Galvenie izaicinājumi” (52.lpp.) kā viens no vides ilgtspējīgu mobilitātes mērķiem ir norādīta fosilo degvielu izmantošanas samazināšana, attīstot alternatīvo degvielu infrastruktūras pieejamību. Vēršam uzmanību, ka, ja ar “alternatīvajām degvielām” saprot arī dabasgāzi (CNG, LNG), tad mērķis pats par sevi ir pretrunīgs, jo dabasgāze pati ir fosilais energoresurss. 
30. Lūdzam svītrot 10.sadaļas “Galvenie izaicinājumi” (52. lpp.) apakšsadaļas “Vides mērķu sasniegšana un ilgtspējīga mobilitāte” apakšpunktu “Tiesiskā regulējuma salāgošana, lai panāktu vides trokšņa pārvaldības modeļa atbilstību sabiedrības veselības un transporta nozares attīstības interesēm”. Ņemot vērā, ka līdz šim nepietiekoši tiek īstenoti trokšņa samazināšanas pasākumi, kas ir iekļauti transporta sektora izstrādātajos vides trokšņa rīcības plānos, šādam apakšpunktam nav pamatojuma.
31. 57.-58. lpp. attiecībā uz informāciju par SEG emisiju prognozēm, esošo situāciju un AER īpatsvaru, vēršam uzmanību, no AER saražotās enerģijas īpatsvars Latvijā transporta sektorā 2020. gadā kopumā nesasniegs izvirzīto mērķi – 10% īpatsvaru kopējā enerģijas patēriņa transportā (2019. gada beigās – 5.11 %[footnoteRef:2]). Tāpat, aprakstot esošo situāciju un nākotnes scenārijus SEG emisiju dinamikai ES transporta sektorā, lūdzam atsaukties uz jaunākiem politikas plānošanas dokumentiem, piemēram, EK 28.11.2018. Paziņojuma “Tīru planētu visiem!” padziļinātajā pētījumā[footnoteRef:3] norādītajiem scenārijiem transporta sektorā.  [2:  4.4.2.1 Transport activity projections https://ec.europa.eu/clima/sites/default/files/docs/pages/com_2018_733_analysis_in_support_en_0.pdf]  [3:  https://data.csb.gov.lv/pxweb/lv/vide/vide__energetika__ikgad/ENG051.px/table/tableViewLayout1/] 

32. Lūdzam aizstāt 10.sadaļā “Galvenie izaicinājumi” 59. lpp. teikumu “Šobrīd spēkā esošā likumdošana nav uzskatāma par sabalansētu risinājumu, kas nodrošinātu gan iedzīvotāju veselības aizsardzību, gan sekmētu transporta nozares attīstību, tādēļ ir jāturpina darbs pie trokšņa normatīvā regulējuma pārskatīšanas, veidojot sabalansētu risinājumu, kas nekavē transporta infrastruktūras attīstību, vienlaikus nodrošinot sabiedrības veselības aizsardzības prasību ievērošanu iespējami augstākā līmenī.” ar teikumu šādā redakcijā: “Šobrīd spēkā esošā likumdošana nav uzskatāma par sabalansētu risinājumu, kas nodrošinātu gan iedzīvotāju veselības aizsardzību, gan sekmētu transporta nozares attīstību, tādēļ ir jāturpina darbs pie transporta nozares trokšņa aizsardzības pasākumu attīstības, veidojot sabalansētu risinājumu, kas nekavē transporta infrastruktūras attīstību, vienlaicīgi nodrošinot sabiedrības veselības aizsardzības prasību ievērošanu iespējami augstākā līmenī.” Ņemot vērā, ka līdz šim nepietiekoši tiek īstenoti trokšņa samazināšanas pasākumi, kas ir iekļauti transporta sektora izstrādātajos vides trokšņa rīcības plānos, būtu jāizvērtē transporta nozares risinājumi trokšņa samazināšanas pasākumu īstenošanai.
33. Lūdzam papildināt pielikuma 10.sadaļā “Galvenie izaicinājumi” 59. lpp. teikumu “Tāpat, atjaunojoties aviācijas nozares darbības rādītājiem pēc Covid-19 radītās krīzes, būtu jāvērtē iespējas izveidot un uzturēt finansiālu kompensāciju sistēmu par Lidostas “Rīga” darbības radītā trokšņa ietekmi.” un izteikt to jaunā redakcijā: “Tāpat, atjaunojoties aviācijas nozares darbības rādītājiem pēc Covid-19 radītās krīzes, transporta nozarei būtu jāvērtē iespējas izveidot un uzturēt finansiālu kompensāciju sistēmu par Lidostas “Rīga” darbības radītā trokšņa ietekmi”. Šobrīd vides aizsardzības jomā nepastāv kompensācijas mehānisms attiecībā uz vides aizsardzības prasību nodrošināšanu. Līdz ar to precīzi jānorāda, ka šāda pieeja ir plānota transporta nozarē.
3.pielikums “Transporta politikas sasaiste ar Latvijas ilgtspējīgas attīstības stratēģiju, Nacionālo attīstības plānu un citiem attīstības plānošanas dokumentiem, kā arī starptautiskajiem un Eiropas Savienības politikas plānošanas dokumentiem”:
34. [bookmark: _Hlk56677207]24.lpp. (tabulas 30. rindā) Latvijas stratēģijas klimatneitralitātes sasniegšanai līdz 2050. gadam mērķi lūdzam izteikt šādā redakcijā:
“Mērķis ir līdz 2050. gadam Latvijā sasniegt klimatneitralitāti. Lai to sasniegtu, jāiesaistās visiem tautsaimniecības sektoriem, visiem transporta veidiem jāveicina mobilitātes sistēmas dekarbonizācija. Nepieciešama sistēmiska pieeja attiecībā uz mazemisijas un bezemisijas transportlīdzekļiem, ievērojams dzelzceļa tīkla jaudas pieaugums un daudz efektīvāka transporta sistēmas organizācija, kuras pamatā ir: 
· digitalizācija un inovācija; 
· paradumu maiņa;
· alternatīvo degvielu un to infrastruktūras attīstība.”
35. Aicinām izvērtēt pēdējās kolonnas atbilstību nosaukumam “indikatori”, jo šobrīd šajā kolonnā tiek norādīta informācija par to, kā minētajos dokumentos esošie mērķi integrēti šajās pamatnostādnēs.
4. pielikums “Sākotnējā (ex-ante) izvērtējuma rezultāti”:
36. Aicinām precizēt informāciju 6.lpp. attiecībā uz Latvijas AER mērķi transporta sektorā 2030. gadam un Direktīvas 2009/28/EK ieviešanu, ņemot vērā Latvijas izvēlēto pieeju, kas norādīta NEKP 1. tabulas 1.3. mērķī.
5. pielikums “Kopsavilkums par pamatnostādnēs iekļauto uzdevumu un pasākumu īstenošanai nepieciešamo finansējumu”:
37. Precizēt 4.3. uzdevuma “Veicināt alternatīvo degvielu izmantošanu” 4.3.3. pasākuma “Atbalsts mazemisiju un bezemisiju transportlīdzekļu skaita palielināšanai, t.sk. valsts pārvaldes iestādēs, kapitālsabiedrībās, sabiedriskajā transportā un/vai specifiskās saimniecisko darbību jomās ar augstu degvielas patēriņu” piezīmēs attiecībā uz VARAM norādīto Taisnīgas pārkārtošanās fonda ietvaros plānoto finansējumu atbilstoši aktuālajai informācijai ~29 milj. EUR, kā arī papildināt piezīmi ar iespējamu Atjaunošanas un noturības mehānisma finansējumu, izsakot piezīmi šādā redakcijā: “Pasākums “Bezizmešu mobilitātes veicināšana pašvaldībās, palielinot resursefektīvu un videi draudzīgu transportlīdzekļu lietošanu” īstenošanai Taisnīgas pārkārtošanās fonda ietvaros un atbilstoši ANM plāna aktuālajai redakcijai. Plānotais finansējums Taisnīgas pārkārtošanās fonda ietvaros ir 25,98 milj. EUR (līdz 2025.gada beigām projektiem pieejamais JTF finansējums)”.
38. Precizēt 1.2.2.uzdevuma “Pārbūvēt un atjaunot valsts reģionālās un vietējās nozīmes autoceļus administratīvi teritoriālās reformas īstenošanai” finansējumu atbilstoši VARAM informatīvajā ziņojumā “Par investīciju programmas valsts autoceļu attīstībai administratīvi teritoriālās reformas kontekstā īstenošanu” minētajam, izskatīts Ministru kabineta 2021.gada 4.marta sēdē. Vienlaikus finansējuma sadalījums autoceļu atjaunošanai un pārbūvei 2022.-2023.gadā Atveseļošanas un noturības mehānisma plāna ietvaros var tikt precizēts plāna saskaņošanas procesā.

Vienlaikus VARAM izsaka šādus priekšlikumus 2.pielikuma pilnveidošanai: 
1. 3.1.1. tabulu ierosinām papildināt ar informāciju par reģistrētajiem kvadracikliem, motocikliem un mopēdiem.
2. 2.5.sadaļu “Pasažieru pārvadājumi” ierosinām papildināt ar informāciju par sabiedriskā transporta ietekmi uz klimatu (norādīta tikai sociālo (maznodrošināto personu pārvadāšana) funkciju pildīšana) un sasaistīt informāciju ar 2. pielikuma 56.lpp. norādīto, ka būtisks instruments ilgtspējīgas mobilitātes nodrošināšanā ir sabiedriskais transports. Valstij jārada priekšnosacījumi, lai iedzīvotāji, it īpaši pilsētās, būtu ieinteresēti pārsēsties no privātajām automašīnām uz sabiedrisko transportu, kā arī uz videi draudzīgākiem transportlīdzekļiem.
3. Lūdzam redakcionāli pārvērtēt 5.sadaļā “Pasažieru pārvadājumi” norādīto informāciju, saskaņā ar kuru var saprast, ka elektroniski iegādāto biļešu skaita pieaugumu par 18% ir nodrošinājusi kopš 2019.gada augusta piemērojamā 5% atlaide visām internetā un mobilajās lietotnēs pārdotajām AS “Pasažieru vilciens” elektroniskajām biļetēm.
4. 10.sadaļā “Galvenie izaicinājumi” ierosinām norādīt sasaisti un aprēķinus, kas ir identificējami ar Pamatnostādņu sadaļā “Transporta politikas rezultāti” 2.politikas rezultāta “Kopējais SEG emisiju   samazinājums transporta sektorā (ietver – autotransportu, dzelzceļu, iekšzemes aviāciju) pret bāzes gadu” un “Kopējais gaisa piesārņojuma ar slāpekļa oksīdiem (NOx) samazinājums transporta sektorā pret bāzes gadu” mērķu vērtībām 2023. un 2027.gadam.
5. 10.sadaļā “Galvenie izaicinājumi” lūdzam sniegt atsauci uz pamatojumu, ka autotransporta riepu nolietojums un saskare ar ceļa virsmu, kā arī dzelzceļa transporta riteņu nodilums un saskare ar sliežu virsmu ir uzskatāmi kā daļiņu PM2,5 avoti, un aprēķinu.
6. 10.sadaļā “Galvenie izaicinājumi” lūdzam sniegt atsauci, vai ir paredzēts publiskā finansējuma atbalsts būvniecībā, ņemot vērā plūdu faktorus.

Papildus izteiktajiem iebildumiem un priekšlikumiem VARAM vērš uzmanību uz sekojošo: 
Attiecībā uz 1. pielikuma: 
a. 2.2. rīcības virzienu, norādām, ka aviācijas pārvadājumu veicināšana kopumā ir pretrunā SEG emisiju samazināšanas mērķiem, jo īpatnējās emisijas uz vienu transportkilometru aviācijas nozarē vairākas reizes pārsniedz emisijas citos transporta veidos. ES līmenī, kur tas iespējams, aviācijas reisus plāno aizstāt ar ātrgaitas vilcieniem;
b. 2.4. pasākumu “Veicināt reģionālo lidostu attīstību” norādām, ka šis pasākums ir pretrunā ar transporta sektora dekarbonizācijas mērķiem.

Valsts sekretāra vietniece						I. Oša

